ད་ནི་རྒྱལ་བ་ཐམས་ཅད་ཀྱི་དགོངས་པ་མཐའ་ཐུགགསུང་རབ་ཐམས་ཅད་ལྟ་བའི་ཡང་སྙིང་སྤྲོས་བྲལ་གྱི་སྐོར་ཅུང་ཟད་ཞུ་ན།དེའང་གསེར་མདོག་པཎ་ཆེན་ཤཱཀྱ་མཆོག་ལྡན་དེ་ཉིད་ཀྱིས་དབུ་མ་རྣམ་པ་ངེས་པའི་ཆོས་ཀྱི་བང་མཛོད་ལུང་དང་རིགས་པའི་རྒྱ་མཚོ་ཞེས་བྱ་བའི་ལེའུ་དང་པོ་ལས།ངེས་དོན་མཐའ་ཐུག་ངོས་བཟུང་བ་ཞེས་པའི་ས་བཅད་མཛད་དེ་སྤྲོས་བྲལ་གྱི་དོན་འདི་ལྟར་འཆད་དེ།ཇི་སྐད་དུ།གཞན་ལས་ཤེས་མིན་ཞི་བ་དང་།།སྤྲོས་པ་རྣམས་ཀྱིས་མ་སྤྲོས་པ།།རྣམ་རྟོག་མེད་དོན་ཐ་དད་མིན།།དེ་ནི་དེ་ཉིད་མཚན་ཉིད་དོ།།ཞེས་དང་།བརྗོད་པར་བྱ་བ་བཟློག་པ་སེ།།སེམས་ཀྱི་སྤྱོད་ཡུལ་བཟློག་པས་སོ།།ཞེས་དང་།བསྟན་པ་འཆི་མེད་ཡོད་མེད་ལས།།འདས་པ་ཟབ་མོ་ཞེས་བཤད་པ།།ཆོས་ཀྱི་ཁུད་པ་ཡིན་ཞེས་བྱ།།ཞེས་དང་།རྒྱལ་བ་རྣམས་ཀྱི་སྟོང་པ་ཉིད།།ལྟ་ཀུན་ངེས་པར་འབྱིན་པར་གསུངས།།ཞེས་སོགས་རྒྱ་ཆེར་གསུངས་པའི་དོན་རྣམས་ལ་རྣམ་པར་བརྟགས་པ་ན།རྗོད་བྱེད་ཀྱི་སྒྲ་དང་རྣམ་པར་རྟོག་པའི་ཡུལ་ལས་འདས་ཤིང་ཡོད་མེད་དང་།ཡིན་མིན་ལ་སོགས་པའི་མཐའ་གང་དུ་ཡང་བསམ་པ་དང་བརྗོད་པར་མི་ནུས་ལ།རྒྱལ་བས་ཀྱང་ཐ་སྙད་ཀྱི་སྒོ་ནས་སྒྲོ་བཏགས་ནས་སྟོན་པ་མ་གཏོགས་རང་གི་ངོ་བོ་ཇི་ལྟ་བ་བཞིན་དུ་བསྟན་པར་མི་ནུས་པའི་དབྱིངས་ནམ་མཁའ་ལྟ་བུ་ཞིག་ལ་ངེས་པའི་དོན་དང་དོན་དམ་པའི་བདེན་པ་དང་།དེ་ཁོ་ན་ཉིད་ཅེས་བྱ་བའི་མིང་གིས་བཏགས་ནས་བསྟན་པ་ཡིན་ནོ།ཞེས་དང་།འདི་ཡང་ཡུལ་གྱི་དབང་དུ་བྱས་པ་ཡིན་ལ།ཡུལ་ཅན་གྱི་དབང་དུ་བྱས་ན་དབྱིངས་དེ་དང་ངོ་བོ་ཐ་དད་པ་ལྟ་བཞོགལྡོག་པའི་ཁྱད་པར་ཙམ་ཡང་ཀུན་མཁྱེན་གྱིས་མ་གཟིགས་པའི་ཡེ་ཤེས་དེ་ཉིད་ཀྱང་ངེས་པའི་དོན་དུ་འཆད་དགོས་པ་ཡིན་ཏེ།ཟླ་བའི་ཞབས་ཀྱིས་དོན་དམ་བདེན་པ་འཇོག་པའི་དུས་ཀྱི་དོན་དམ་པ་གང་ཡིན་པ་དེ་ཉིད་དོན་དམ་པའི་བདེན་པར་བཤད་པ་བཞིན་ནོ།།འདིའི་ལུང་དང་རིགས་པ་ཡང་འོག་ནས་འཆད་པར་འགྱུར་རོ།།གནས་འདི་ལ་གངས་ཅན་དུ་ཕྱིས་བྱོན་པའི་ཆེན་པོ་དག་ན་རེ།དོན་དམ་བདེན་པའི་མཚན་གཞི་ངོས་གཟུང་བར་མི་ནུས་པ་དང་།དེ་སྨྲ་བསམ་བརྗོད་མེད་དུ་ཁས་ལེན་པ་དང་།ཆོས་ཀྱི་དབྱིངས་ཡོད་མེད་ལ་སོགས་པའི་མཐའ་གང་དུ་ཡང་ཁས་མིན་ལེན་ཞིང་།བསམ་བྱུང་གི་རིགས་པས་ཀྱང་དེ་དང་དེ་དག་ཏུ་ཡིད་ལ་མི་བྱེད་པར་འདོད་པ་དེ་དག་ནི།སྔོན་གངས་ཅན་དུ་ལོག་པའི་ཆོས་དུ་མ་བྱུང་བ་དག་ལས།ཧྭ་ཤང་གིས་བཤད་པའི་ཆོས་དཀར་པོ་ཆིག་ཐུབ་དང་།གཞན་ཡང་ཞི་བྱེད་དང་།རྫོགས་ཆེན་དང་།ཕྱག་རྒྱ་པར་གྲགས་པ་དག་གི་ལུགས་བླ་ན་མེད་པ་ཡིན་པས་དབུ་མའི་ལྟ་བ་རྟོགས་པའི་གོལ་ས་ཆེན་པོ་ཡིན་ནོ།།དེའི་ཕྱིར་གནས་ལུགས་ཀྱི་དོན་མཐར་ཐུག་སེམས་པ་ལ་ཞུགས་པ་དེའི་ཚེ་ན།མྱུ་གུ་བདེན་སྟོང་ལྟ་བུ་དོན་དམ་པའི་མཚན་གཞི་དང་།མྱུ་གུ་ལྟ་བུ་ཡང་བདེན་པས་སྟོང་པར་ཁས་ལེན་གྱི།དེ་དེས་སྟོང་པ་ཡིན་ནོ་ཞེས་བརྗོད་དུ་མི་རུང་བ་དང་།བདེན་སྟོང་དེ་ཡང་ཡོད་པར་ཁས་ལེན་གི།དེ་ཡོད་པ་མ་ཡིན་ནོ།།ཞེས་བརྗོད་དུ་རུང་བ་མ་ཡིན་ཏེ།རྩོད་བཟློག་ལས།རང་བཞིན་མེད་པ་ཉིད་ལོག་ན།།རང་བཞིན་ཉིད་དུ་གྲུབ་པར་འགྱུར།།ཞེས་བཤད་པས་སོ།།ཞེས་གསུང་ངོ་།།དེ་ལྟར་འཆད་པ་དེ་དག་ནི།ཀླུ་སྒྲུབ་ཡབ་སྲས་ཀྱི་བཞེད་པ་ལ།རྒྱལ་བས་ཆོས་སྟོན་ཚུལ་གྱི་རིམ་པ་གསུམ་འབྱུང་བ་དེའི་ནང་ནས།བར་དུ་བདག་བཟློག་པའི་ལུང་དང་རིགས་པ་གསུངས་པ་རྣམས་ཀྱི་དོན་དང་ཅུང་ཟད་ཉེ་བ་ཡིན་མོད།ཐ་མར་ལྟ་བ་ཀུན་བཟློག་པ་ཞེས་བྱ་བའི་ལུང་དང་རིགས་པ་རྣམས་ལས་ཆེས་ཤིན་ཏུ་རྒྱབ་ཀྱིས་ཕྱོགས་པར་གྱུར་པ་ཡིན་པས།ཇི་སྐད་དུ་ཡུམ་ལས།གཟུགས་སྟོང་ཞེས་བྱ་བར་སྤྱོད་ན་མཚན་མ་ལ་སྤྱོད་དོ།།མི་སྟོང་ཞེས་བྱ་བར་སྤྱོད་ན་མཚན་མ་ལ་སྤྱོད་དོ།།ཞེས་དང་།སྡུད་པ་ལས།ཕུང་འདི་སྟོང་ཞེས་རྟོག་ནའང་བྱང་ཆུབ་སེམས་དཔའ་ནི།།མཚན་མ་ལ་སྤྱོད་སྐྱེ་མེད་གནས་ལ་དད་མ་ཡིན།།ཞེས་དང་།ཟླ་བའི་ཞབས་ཀྱིས་ཚིག་གསལ་དུ་མདོ་དྲངས་པ་ལས།འོད་སྲུངས་གང་དག་བདག་ཏུ་ལྟ་བ་རི་རབ་ཙམ་ལ་གནས་པ་ནི་བླའི།སྟོང་པ་ཉིད་དུ་ལྟ་བ་ནི་དེ་ལྟ་མ་ཡིན་ནོ།།ཞེས་དང་།འཕགས་པ་ཉིད་ཀྱིས།གང་དག་སྟོང་པ་ཉིད་ལྟ་བ།།དེ་དག་སྒྲུབ་ཏུ་མེད་པར་གསུངས།།ཞེས་དང་།བླུན་པོ་མཁས་པའི་ང་རྒྱལ་ཅན།།སྟོང་ལ་མངོན་པར་ཞེན་མི་བྱ།།ཞེས་དང་།བརྒྱ་པ་ལས།ཡོད་དང་མེད་དང་ཡོད་མེད་དང་།།གཉིས་མིན་ཞེས་ཀྱང་བྱ་བ་སྟེ།།ནད་ཀྱི་དབང་གིས་ཐམས་ཅད་ཀྱང་།།སྨན་ཞེས་བྱ་བར་འགྱུར་མིན་ནམ།།ཞེས་སོགས་རྒྱ་ཆེར་གསུངས་པ་རྣམས་ལས་ཕྱིན་ཅི་ལོག་ཏུ་གྱུར་པའི་ཕྱིར་རོ།།དེ་ལ་འདི་སྐད་ཅེས།གང་ལ་བདག་མེད་དོ་སྙམ་པའི་འཛིན་སྟངས་ཀྱི་ཤུགས་དྲག་པོ་མེད་པ་དེས་ནི།བདག་ཏུ་འཛིན་པའི་བློ་ལ་གནོད་པ་བྱེད་ནུས་པ་མ་ཡིན་ཏེ།དེ་དང་འཛིན་སྟངས་འགལ་བ་མེད་པའི་ཕྱིར་རོ།།གཞན་དུ་ན།གཉིད་འཐུག་པོ་དང་འདུ་ཤེས་མེད་པའི་སྙོམ་འཇུག་གིས་ཀྱང་དེ་ལ་གནོད་པ་ཧ་ཅང་ཐལ་ལོ།།དེ་བས་ན་མཉམ་གཞག་ཏུ་གང་ཟག་གི་བདག་དང་ཆོས་ཀྱི་བདག་གིས་སྟོང་ངོ་།།ཞེས་པའི་རྣམ་པ་ཅན་གྱི་འཛིན་སྟངས་ཀྱི་ཤུགས་དང་མ་བྲལ་བ་བྱ་དགོས་ཏེ།རྗེ་བཙུན་གྱིས།ཇི་སྐད་དུ།ངེས་འབྱེད་ཡན་ལག་དང་མཐོང་བའི།།ལམ་དང་བསྒོམ་པའི་ལམ་ཉིད་ལ།།ཡང་དང་ཡང་དུ་སེམས་པ་དང་།།འཇལ་དང་ངེས་རྟོག་སྒོམ་པའི་ལམ།།ཞེས་གསུངས་པ་ལས་གསལ་བ་ཡིན་ནོ།།ཞེས་འཆད་དོ།།དེ་ཡང་རིགས་པ་མ་ཡིན་ཏེ།ཇི་ལྟར།མགོན་པོ་ཀླུ་སྒྲུབ་རྗེས་འབྲང་དང་བཅས་པའི་གཞུང་ལས།བདེན་འཛིན་གྱི་སྤྲོས་པ་གཅོད་པའི་རིགས་པ་དང་བདེན་མེད་ཀྱི་སྤྲོས་པ་གཅོད་པའི་རིགས་པ་གཉིས་གསུང་པ་དང་།རྗེ་བཙུན་བྱམས་པའི་གཞུང་ལས།རྫས་འཛིན་རྟོག་པའི་གཉེན་པོ་སྒོམ་པའི་རིམ་པ་དང་།བཏགས་འཛིན་རྟོག་པའི་གཉེན་པོ་སྒོམ་པའི་རིམ་པ་གཉིས་གསུངས་པ་ལས།ཁྱེད་ཀྱི་འདོད་པ་དེ་རིམ་པ་དང་པོ་དེ་དང་དེའི་ནང་དུ་ཆུད་པ་ཙམ་ཡིན་ཀྱང་།རིམ་པ་གཉིས་པ་དེའི་ནང་མ་ཚུད་པར་གསུངས་ཤིང་།དེ་ཡང་ཇི་ལྟར་ཞེ་ན།ཇི་སྐད་དུ།སྤྱོད་འཇུག་ལས།སྟོང་ཉིད་བག་ཆགས་གོམས་པ་ཡིས།།དངོས་པོའ་ིབག་ཆགས་བཟློག་པར་འགྱུར།།ཞེས་པའི་གཞུང་གིས་བསྟན་པའི་དོན་ལ།ཁྱེད་ཀྱི་འདོད་པ་དེ་ཅུང་ཟད་ཉེ་བར་མཁོ་ཡང་།ཅི་ཡང་མེད་ཅེས་གོམས་པ་ལས།།དེ་ཡང་ཕྱིས་ནས་སྟོང་བར་འགྱུར།།ཞེས་པའི་གཞུང་གི་དོན་ལ།ཁྱེད་འཆད་པའི་རིགས་པ་དེ་དག་གིས་མ་བསྙབས་པ་གསུངས་ཏེ།དབུ་མའི་རྩ་བ་ལས།སྟོང་ངོ་ཞེས་ཀྱང་མི་བྱ་ཞིང་།།མི་སྟོང་ཞེས་ཀྱང་མི་བྱ་ལ།།གཉིས་དང་གཉིས་མིན་མི་བྱ་སྟེ།།ཞེས་པ་ངེས་དོན་མཐར་ཐུག་གི་དབང་དུ་བྱས་པ་དང་ཐ་སྙད་ཀྱིས་སྟོན་པའི་ཚེ་ཇི་ལྟར་བྱ་སྙམ་པ་ལ།དེ་ཉིད་ལས།གདགས་པའི་དོན་དུ་བརྗོད་པར་བྱ།།ཞེས་གསུངས་པ་དེའི་དོན་ཟླ་བའི་ཞབས་ཀྱི་འགྲེལ་པ་ན།སྟོང་ངོ་ཞེས་ཀྱང་བརྗོད་བྱ་ལ།།མི་སྟོང་ཞེས་ཀྱང་བརྗོད་བྱ་སྟེ།།གཉིས་དང་གཉིས་མིན་བརྗོད་པར་བྱ།།ཞེས་བྱ་བའི་དོན་དུ་བཤད་པ་རྣམས་ཀྱིས།ཁྱེད་ཅག་གི་འདོད་པ་དེ་སུན་དབྱུང་བའི་ཕྱིར།བྱམས་པའི་གཞུང་གི་དོན་ཡང་ཁྱེད་ཀྱིས་ལེགས་པར་མ་བཤད་དེ།ཁྱེད་ཀྱིས་དབུ་མའི་ལྟ་བར་བཤད་པ་དེ་ནི་རྗེ་བཙུན་གྱི་བཞེད་པའི་བཏགས་འཛིན་རྟོག་པ་དེ་ཉིད་ལས་མ་འདས་པའི་ཕྱིར་དང་དེའི་གོ་དོན་ཡང་བཏགས་པ་ཙམ་དུ་བདེན་པར་འཛིན་པ་ལ་འཆད་ན།རྫས་འཛིན་རྟོག་པ་དང་ཁྱད་པར་མི་ཕྱེད་པའི་ཕྱིར་དང་།ཇི་སྐད་དུ།མ་མཐོང་སྟོན་པར་མཛད་པ་དང་།།ཞེས་སོ་སོར་རྟོག་པའི་ཤེས་རབ་ཀྱིས་ཅིར་ཡང་མ་མཐོང་བ་ལ།དེ་ཁོ་ནའི་དོན་མཐོང་བར་མིང་བཏགས་པ་ཡིན་གྱི།སྟོང་ངོ་སྙམ་དུ་མཐོང་དགོས་པར་མ་བཤད་པའི་ཕྱིར་དང་།ངེས་འབྱེད་ཡན་ལག་ཅེས་སོགས་ཀྱི་དོན་ཡང་སྐབས་དེ་དང་དེར་སྤྲོས་པའི་མཐའ་གང་དུ་ཡང་མ་གཟིགས་པ་དེ་ཉིད་ལ་སེམས་པ་དང་འཇལ་བ་ལ་སོགས་པའི་དོན་ཡིན་གྱི།སྦྱོར་ལམ་དུ་གཟུགས་སོགས་བདེན་པས་སྟོང་པར་ཞེན་པའི་འཛིན་སྟངས་ཀྱི་རྒྱུན་ཡོད་པ་དེ་ཉིད་ལ།མཐོང་སྒོམ་ལམ་གིས་མཉམ་པར་འཇོག་དགོས་པར་སྟོན་པ་མ་ཡིན་ཏེ།ཇི་སྐད་དུ།རྣམ་པ་མངོན་ཞེན་ལ་སོགས་འགོག།ཅེས་སྐབས་དེར་ཡང་བདེན་སྟོང་དུ་ཞེན་པ་འགོག་དགོས་པར་གསུངས་པའི་ཕྱིར་རོ།།འོ་ན་བདེན་མེད་དུ་འཛིན་པའི་སྤྲོས་པ་གང་གིས་གཅོད་ཅེ་ན།ཇི་སྐད་དུ།རྩ་བ་ལས།གལ་ཏེ་སྟོང་མིན་ཅུང་ཟད་ཡོད།།སྟོང་པ་ཅུང་ཟད་ཡོད་པར་འགྱུར།།མི་སྟོང་ཅུང་ཟད་ཡོད་མིན་ན།།སྟོང་པ་ཡོད་པར་ག་ལ་འགྱུར།།ཞེས་དང་།ཡེ་ཤེས་སྙིང་པོས།དགག་བྱ་ཡོད་པ་མ་ཡིན་པས།།ཡང་དག་ཏུ་ན་བཀག་མེད་གསལ།།ཞེས་དང་།སྐྱེ་བ་ལ་སོགས་བཀག་པ་ཡང་།།དམ་པའི་དོན་དང་མཐུན་ཕྱིར་འདོད།།དེ་བས་འདི་ནི་ཀུན་རྫོབ་སྟེ།།ཞེས་དང་།རྒྱན་ལས།ཡང་དག་ཏུ་ན་སྤྲོས་པ་ཡི།།ཚོགས་རྣམས་ཀུན་ལས་དེ་གྲོལ་ཡིན།།ཞེས་སོགས་གསུངས་པའི་རིགས་པ་ལས་སོ།།དེ་ལ་ཡང་འདི་སྐད་ཅེས།སྐྱེ་སོགས་བཀག་པས་ཁྱད་པར་དུ་བྱས་པའི་མ་ཡིན་པར་དགག་པ་དེ་ཉིད་ཀུན་རྫོབ་བདེན་པར་སྟོན་པ་ཡིན་གྱི།སྐྱེ་སོགས་བདེན་གྲུབ་བཀག་པའི་མེད་དགག་དེ་དེར་སྟོན་པ་མ་ཡིན་ནོ།།ཞེས་ཟེར་རོ།།དེ་ཡང་མ་ཡིན་ཏེ།གཞུང་གི་འཕྲོས་དང་མི་མཐུན་པའི་ཕྱིར།ཇི་ལྟར་ཞེ་ན།གཞུང་དེའི་གོང་དུ།གྲུབ་མཐས་སྒྲོ་མ་བཏགས་པའི་སྐྱེ་བ་ཙམ་ཡང་དག་ཀུན་རྫོབ་དང་།དེས་སྒྲོ་བཏགས་པའི་སྐྱེ་བ་ལ་སོགས་པ་ལོག་པའི་ཀུན་རྫོབ་ཏུ་བཤད་པ་ལ་འཕྲོས་ནས་དེ་བཀག་པའི་མེད་པར་དགག་པ་དེ་ཡང་ཡང་དག་པ་མ་ཡིན་པའི་ཀུན་རྫོབ་ཏུ་འགྱུར་རོ་སྙམ་པ་ལ།དགག་བྱ་བཀག་ཙམ་གྱི་ཆ་ནས་དོན་དམ་པ་དང་མཐུན་པ་དང་།རིགས་པས་དཔྱད་མི་བཟོད་པའི་ཆ་ནས་ཀུན་རྫོབ་ཡིན་ཞེས་བྱ་བའི་དོན་དུ་གསལ་བར་བཤད་པའི་ཕྱིར་དང་།སྐྱེ་བ་བདེན་གྲུབ་བཀག་པས་ཁྱད་པར་དུ་བྱས་པའི་མྱུ་གུ་ལྟ་བུ་དེ།མཐུན་པའི་དོན་དམ་ཡིན་ཞེས་ཟེར་བ་ཡེ་ཤེས་སྙིང་པོའ་ིརྨི་ལམ་དུ་ཡང་མི་རྨི་བའི་ཕྱིར་དང་།ཁྱེད་ལྟར་ན།ཇི་སྐད་དུ།ཡང་དག་ཏུ་ན་བཀག་མེད་གསལ།།ཞེས་པའི་སྐབས་ཀྱི་བཀག་པ་དེ་མྱུ་གུ་ལྟ་བུ་མ་ཡིན་དགག་ཞིག་ལ་འཆད་དགོས་ལ།མེད་པར་གསལ་ཞེས་པའི་དོན་ཡང་།བདེན་པར་མེད་ཅེས་པ་ལ་འཆད་དགོས་པས།དེ་ལྟ་ན།དགག་བྱ་ཡོད་པ་མ་ཡིན་པས།།ཞེས་སོགས་ཀྱི་གཞུང་གི་དོན་བདེན་གྲུབ་བཀག་པས་ཁྱད་པར་དུ་བྱས་པའི་མྱུ་གུ་བདེན་པར་མེད་དེ།དགག་བྱ་བདེན་གྲུབ་བདེན་པར་ཡོད་པ་མ་ཡིན་པའི་ཕྱིར།ཞེས་འཆད་དགོས་པས།བློ་དང་ལྡན་པ་སུ་ཞིག་ཡིད་ཆེས་པར་འགྱུར།གལ་ཏེ་འོ་ན།བདེན་མེད་དུ་འཛིན་པ་དང་།སྤྲོས་བྲལ་དུ་འཛིན་པའི་མཚན་མ་ཡང་གཅོད་པ་དེའི་ཚེ།དོན་དམ་བདེན་པའི་མཚན་གཞི་ངོས་གཟུང་བར་མི་ནུས་པ་དང་།གང་དོན་དམ་པའི་བདེན་པ་ཡིན་ན།བརྗོད་པ་ཐམས་ཅད་དང་བྲལ་དགོས་པ་དང་།ཡོད་མེད་ལ་སོགས་པའི་མཐའ་གང་རུང་མ་ཡིན་དགོས་པ་འདི་ལ།ཡིད་ཆེས་པའི་ལུང་མེད་ན་སུ་ཞིག་མགུ་བར་འགྱུར་ཏེ།དོན་དེ་ཤིན་ཏུ་ལྐོག་ཏུ་གྱུར་པའི་ཕྱིར་སྙམ་ན།བཤད་པ།ཇི་སྐད་དུ།དབུ་མའི་རྩ་བ་ལས།དམིགས་པ་ཐམས་ཅད་ཉེར་ཞི་ཞིང་།།སྤྲོས་པ་ཉེར་ཞི་ཞི་བ་སྟེ།།སངས་རྒྱས་རྣམས་ཀྱིས་གང་དུ་ཡང་།།སུ་ལའང་ཆོས་འགའ་མ་བསྟན་ནོ།།ཞེས་དང་།ཡེ་ཤེས་སྙིང་པོས།འཇམ་དཔལ་གྱིས་ནི་ཡང་དག་དྲིས།།རྒྱལ་བའི་སྲས་པོ་མི་གསུང་བཞུགས།།ཞེས་དང་།ཟླ་བའི་ཞབས་ཀྱི་ཚིག་གསལ་དུ།འཕགས་པ་རྣམས་ཀྱི་དོན་དམ་པ་ནི་ཅི་ཡང་མི་གསུངས་པ་ཡིན་ནོ།།ཞེས་གསུངས་པ་རྣམས་ཀྱི་དོན་ལ་རྣམ་པར་བརྟགས་པས་ཡིད་ཆེས་པར་འགྱུར་རོ།།ཅི་སྟེ་དེ་དག་སྟོང་པ་ཉིད་ལ་མཉམ་པར་བཞག་པའི་ཤེས་ངོ་ལ་དགོངས་པ་ཡིན་ནོ།།ཞེས་ཟེར་མོད།དེའི་ཚེ་ཁོ་བོ་ཅག་གི་འདོད་པ་གྲུབ་ལ།ཁྱེད་ཅག་གི་གང་མི་འདོད་པ་དེ་ཉིད་ལག་ཏུ་ཐོབ་པར་འགྱུར་ཏེ།ཅི་ཡང་ཡིད་ལ་མི་སེམས་པ་ཞེས་བྱ་བ།ཧྭ་ཤང་གི་འདོད་པར་ཁྱོད་ཀྱིས་བསྒྲུབ་པ་དེ་ཉིད་སླར་འོངས་པའི་ཕྱིར།ཞེས་ལུང་དང་རིགས་པ་ཡང་དག་པའི་ལམ་ནས་དབུ་མ་སྔ་རབས་པ་དང་ཕྱི་རབས་པའི་བར་གྱི་མཐའ་ཐུག་དབུ་མའི་ལྟ་བ་གཏན་ལ་འབེབ་སྟངས་ཀྱི་ས་མཚམས་ལེགས་པར་ཕྱེས་འདུག་པས་མི་ཚེ་རྡོ་ཅལ་གྱི་སྟེང་དུ་ཐལ་སྒྲ་བརྡབ་མཁན་གྱི་རིགས་པ་སྨྲ་བ་དག་གི་མིག་གི་བདུད་རྩི་དང་རྣ་བའི་ལོངས་སྤྱོད་ཉིད་དུ་འཁུམས་སོ།མཁས་པའི་བྱ་བ་འཆད་རྩོད་རྩོམ་གསུམ་ལས་ཆོས་རྩོད་ནི་འཐད་ལྡན་རིག་པའི་ལམ་ནས་ཡིན་ལུགས་དཔྱད་པར་མེད་དུ་མི་རུང་བའི་ཡག་དག་པའི་རིག་པའི་རྣམ་བཞག་ཅིག་ཡིན་པ་ལས་འཇིག་རྟེན་པའི་ཆགས་སྡང་ཉེ་རིང་གིས་ཀུན་ནས་བསླངས་པའི་ཁ་རྩོད་སྣ་རྩོད་དང་གཏན་ནས་མི་འདྲ།ཆོས་རྩོད་ནི་ཆོས་རྩོད་ལས་གཞན་ཞིག་གི་ངོ་བོར་ནམ་ཡང་བསྒྱུར་མི་རུང་།སྐབས་འདིར་རིས་མེད་ཀྱི་ལྟ་གྲུབ་གླེང་པའི་སྐབས་ཡིན་པས་ཆོས་བརྒྱུད་ཕན་ཚུན་གྱི་ལྟ་གྲུབ་བར་དགག་པ་རྒྱབ་རེས་བྱས་འདུག་སྙམས་ཏེ་འགའ་ཞིག་གི་ཐུགས་ལ་ཕོག་སྲིད་ཀྱང་།དེ་ནི་ཧ་ཅང་ཐུགས་གུ་དོག་དྲགས་པ་ཡིན་ཏེ།ཆོས་གྲྭ་ཆེན་པོ་དག་གི་ནང་དུ་ཉིན་རེ་བཞིན་འདིར་ལྟར་རྩོད་པ་རྒྱབ་བཞིན་ཡོད་ཅིང་།ཕན་ཚུན་བར་ཚིག་གི་འདའ་མོ་སྣ་ཚོགས་འཕེན་རེས་བྱེད་ཅིང་མཚམས་རེར་ཐལ་ཅག་དང་རྡོག་འདེད་ཀྱང་གཞུ་རེས་བྱེད་ཀྱི་ཡོད།འོན་ཀྱང་ཕན་ཚུན་འཁོན་འཛིན་དང་སྡང་བ་གང་ཡང་མེད་པར་སེམས་ཐག་ཇེ་ཉེ་དང་བློ་བསྐྱེད་ཇེ་རྒྱས་སུ་འགྲོ་བཞིན་ཡོད།དེ་ནི་བོད་གངས་ཅན་པའི་བླ་ན་མེད་པའི་ཆོས་སྲོལ་བཟང་པོ་ཞིག་ཡིན།ཆོས་བརྒྱུད་ཕན་ཚུན་བར་ལྟ་གྲུབ་ཀྱི་དགག་བཞག་བྱེད་དུས་ཐུགས་ལ་ཕོག་མཁན་དག་ནི་ཆོས་ར་ཆེན་པོའི་ནང་དུ་རྩོད་པའི་གྲལ་དུ་གཏན་ནས་ཞུགས་མ་མྱོང་པའམ་ཞུགས་མྱོང་ཡང་ཞུགས་གོ་མ་ཆོད་པ་ཡིན།ཐལ་སྒྲ་འབྱིན་དུས་སྙིང་རླུང་སྡང་ན་རིག་པ་སྨྲ་བའི་ཞབས་འདྲེན་ཡིན་པས་གཟབ་འཚལ།ང་ཚོའི་རིས་མེད་འདི་ཕན་ཚུན་བར་ཆོས་དང་མཐུན་པའི་དགག་བཞག་གང་ཡང་བྱེད་ཆོག་ལ་བྱེད་དགོས་ངེས་ཤིག་ཡིན།ཆོས་ལུགས་གཞན་ཕལ་མོ་ཆེ་ཞིག་གིས་བླ་མས་ཆོས་བཤད་དུས་ལུང་འབོག་པ་ལྟ་བུ་ཞིག་དང་སྒྲུང་བཤད་པ་ལྟ་བུ་ཞིག་ལས་དེ་ལ་ཡར་དོགས་འདྲི་དང་དགག་བཞག་གི་རྩོད་པ་རྒྱབ་མི་ཆོག་པར་ཅི་གསུངས་བཞིན་རྗེས་སུ་འདུར་རྒྱུགས་བྱེད་དགོས་པའི་རྨོང་དད་ཀྱི་ལམ་སྲོལ་དང་མི་འདྲ་བར་རིགས་པ་ཡང་དག་པའི་ལམ་ནས་དགག་བཞག་གང་ཡང་བྱེད་ཆོག་པའི་ལམ་སྲོལ་བཟང་པོ་ཞིག་ཡོད་པ་འདི་ནི་ང་ཚོའི་བསོད་ནམས་དང་གཟི་རྗིད་ཅིག་ཡིན་པས་འདི་གོ་ལ་ཧྲིལ་པོར་ངོམས་སུ་ཆོག་པ་ཞིག་བྱེད་དགོས།ངས་འདི་ལྟར་གསལ་བཤད་བྱེད་དོན་ནི་སེམས་ཆུང་འགའ་ཞིག་གི་ཐུགས་ལ་ཕོག་ཏུ་དོགས་ཏེ་ཞུས་པ་ཡིན་པས་ཐུགས་ལ་ངེས་པར་འཚལ།